efsyn.gr

Καρτέρι σε μαθητή από ρατσιστή γονέα στο 10ο δημοτικό Αθήνας καταγγέλλει η ΚΕΕΡΦΑ (Κίνηση Ενωμένοι Ενάντια στον Ρατσισμό και τη Φασιστική Απειλή) και ο συντονιστής της, Πέτρος Κωνσταντίνου.

Σύμφωνα με τη σχετική ανακοίνωση, την περασμένη Παρασκευή (6 Δεκεμβρίου) «ένας φασιστοειδής γονέας έστησε καρτέρι σε μικρό μαθητή(!) με καταγωγή από τις Φιλιππίνες και τον οδήγησε στο νοσοκομείο Παίδων Αγλαία Κυριακού αφού τον χτύπησε». Μάλιστα, σημειώνεται ότι «ο τραμπούκος επιτέθηκε στο παιδί με παρουσία της μαθήτριας κόρης του».

Στον γονέα υποβλήθηκε μήνυση, ωστόσο οι γονείς ανησυχούν για την σωματική ακεραιότητα των παιδιών τους καθώς «δεν είναι η πρώτη φορά που τραμπουκίζει ο συγκεκριμένος σε βάρος παιδιών».

Στην ανακοίνωση αναφέρονται επίσης και τα παρακάτω:

«Η γειτονιά των Αμπελοκήπων έχει αγκαλιάσει τους μετανάστες και τις μετανάστριες από τις Φιλιππίνες εδώ και πολλά χρόνια. Τα παιδιά είναι στα σχολειά χρόνια.

Διώξαμε τους νεοναζί της Χρυσής Αυγής από τη Βουλή και τους οδηγήσαμε να κλείσουν τα Κεντρικά Γραφεία στην περιοχή. Ομως η κλιμάκωση των ρατσιστικών μέτρων από την κυβέρνηση, η στοχοποίηση των προσφυγόπουλων στα σχολεία, ανοίγει ξανά το δρόμο για φασιστικές και ρατσιστικές επιθέσεις.

Καλούμε τους συλλόγους εκπαιδευτικών και τους γονείς να καταδικάσουν αυτή την επίθεση ώστε να διασφαλιστεί η λειτουργία του σχολείου για όλα τα παιδιά, ντόπια και μεταναστόπουλα.»